पाएं अपने शहर की ताज़ा ख़बरें और फ्री ई-पेपरडाउनलोड करें
बेरमो थाना क्षेत्र के ढोरी 5 नंबर धौड़ा के पास बंद खदान व कुएं के पास खाली प्लॉट में एक शव को चोरी छिपे दफन किए जाने की जानकारी सोमवार को मिलने पर क्षेत्र के लोग आक्रोशित हो गए। शव दफन होने की बात लोगों को तब पता चली, जब कुछ कुत्तों ने उसे खोदकर बाहर निकाल दिया। इसके बाद लोगों ने जमकर हंगामा किया। लोगों का कहना है कि शव कोरोना संक्रमित व्यक्ति का है। हालांकि इसकी पुष्टि नहीं हो सकी है।
इधर, मौके पर पहुंची पुलिस की भी लोग एक ना सुनने को तैयार थे। इधर, मृतक के परिजनों ने यह स्वीकार किया कि शव उन्होंने दफनाया है और साथ में 20 किलो नमक भी डाल दिया है। ऐसे में शव को बाहर निकालने से संक्रमण फैल सकता है। बाद में पुलिस-प्रशासन ने उसी जगह पर शव के ऊपर और मिट्टी डाल उसे दबा दिया।
दरअसल, 1 मई की रात को ढोरी स्टाफ क्वार्टर निवासी एक मरीज के शव को परिजनों ने यहां चुपके से दफन कर दिया था। सोमवार जब कुछ कुत्ते उस जगह को खोदने लगे तो वहां से शव बाहर दिखने लगा। लोगों की नजर शव पर पड़ी तो हंगामा शुरू हो गया। स्थानीय लोगों का कहना है कि बगल में ही कुंआ है। उस कुएं के पानी को आसपास के लोग पीने में इस्तेमाल करते हैं। साथ ही बंद कोयला खदान में ढोरी 5 नंबर धौड़ा समेत फुसरो बाजार के ज्यादातर लोग नहाने आते हैं। ऐसी स्थिति में संक्रमण बढ़ने की आशंका है।
इधर, हंगामे के बाद पुलिस पहुंची और मृतक के परिजनों से संपर्क किया। बेरमो के ASI श्रीनिवास शर्मा ने कहा कि शव को निकाल कर दूसरे जगह ले जाने से संक्रमण फैलने का खतरा ज्यादा हो सकता है। क्योंकि शव दफन करने वाले लोगों ने स्वीकार किया कि लाश के साथ 20 किलो नमक भी डाला गया है। इससे अभी तक शव काफी गल गया होगा। इसके बाद उसी स्थान पर शव के ऊपर और मिट्टी डाल उसे दबा दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn